D Ô V O D O V Á S P R Á V A

A. Všeobecná časť

Návrh zákona, ktorým sa mení a dopĺňa zákon č. 452/2021 Z. z. o elektronických komunikáciách v znení neskorších predpisov predkladá na rokovanie Národnej rady Slovenskej republiky poslanec Peter Kremský.

Cieľom návrhu zákona je upresniť a sprecizovať niektoré ustanovenia zákona o elektronických komunikáciách.

Návrh zákona nebude mať vplyvy na rozpočet verejnej správy, vplyvy na podnikateľské prostredie, vplyvy na životné prostredie, sociálne vplyvy, vplyvy na manželstvo, rodičovstvo a rodinu, vplyvy na služby verejnej správy pre občana a ani vplyvy na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Navrhuje sa, aby zákon s prihliadnutím na dĺžku legislatívneho procesu a primeranú legisvakačnú dobu nadobudol účinnosť 1. augusta 2023.

B. Osobitná časť

**K čl. I**

**K bodu 1 (§ 87 ods. 9)**

Predmetné ustanovenie okrem práva účastníka zavádza povinnosť pre podnik umožniť účastníkovi v prípade zmeny zmluvných podmienok o poskytovaní služieb zo strany podnik odstúpiť od zmluvy o poskytovaní služieb do jedného mesiaca odo dňa oznámenia zmeny zmluvy o poskytovaní služieb účastníkovi bez sankcii a bez ďalších nákladov.

**K bodu 2 (§ 109 ods. 10)**

Predmetné ustanovenie umožňuje orgánom dohľadu získavať údaje od podnikov, ktoré sú potrebné na riadne prešetrenie podnetov.

**K bodu 3 (§ 116 ods. 2)**

Predmetné ustanovenie definuje pojem „priamy marketing“ na účely tohto zákona. Pojem priamy marketing zahŕňa akúkoľvek formu prezentácie tovarov alebo služieb, vrátane predstavenia tovaru alebo služby, zvyšovania povedomia o tovare alebo službe, pričom v tejto súvislosti nie je podmienkou priamo ponúknuť tovar alebo službu za odplatu. Pod pojem priamy marketing možno taktiež subsumovať zisťovanie informácií súvisiacich s tovarmi alebo službami vrátane štatistického zisťovania, analytického zisťovania, zisťovania preferencií či iného profilovania osoby v súvislosti s tovarom alebo službami, okrem servisných účelov.

**K bodu 4 (§ 124 ods. 3)**

Uvedeným novelizačným bodom sa dopĺňa § 87 ods. 9 medzi sankcie v § 124 ods. 3. K predmetnej úprave dochádza vzhľadom na novelizáciu ustanovenia § 87 ods. 9, ktoré obsahuje povinnosť podniku umožniť účastníkovi odstúpiť od zmluvy o poskytovaní služieb do jedného mesiaca odo dňa oznámenia zmeny zmluvy o poskytovaní služieb účastníkovi bez sankcii a bez ďalších nákladov.

**K čl. IV (účinnosť)**

Navrhuje sa účinnosť predkladaného návrhu zákona so zohľadnením legisvakančnej lehoty od 1. augusta 2023. Nadobudnutie účinnosti zákona v tomto dátume zohľadňuje legisvakačnú lehotu v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanec Národnej rady Slovenskej republiky Peter Kremský

**2. Názov návrhu zákona:** Návrh zákona, ktorým sa mení a dopĺňa zákon č. 451/2021 Z. z. o elektronických komunikáciách v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 452/2021 Z. z. o elektronických komunikáciách v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | **Pozitívne** | **Žiadne** | **Negatívne** |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza  k zvýšeniu regulačného zaťaženia? |  | x |  |
| 3. Sociálne vplyvy  -vplyvy na hospodárenie obyvateľstva,  -sociálnu exklúziu,  -rovnosť príležitostí a rodovú rovnosť  a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu |  | x |  |

**A.3. Poznámky**

bezpredmetné

**A.4. Alternatívne riešenia**

bezpredmetné

**A.5. Stanovisko gestorov**

bezpredmetné